b'\n_START_ARTICLE_\nSrednje egipatsko kraljevstvo\n_START_PARAGRAPH_\nSrednje egipatsko kraljevstvo je razdoblje u povijesti drevnog Egipta od po\xc4\x8detka jedanaeste egipatske dinastije do kraja \xc4\x8detrnaeste egipatske dinastije, otprilike izme\xc4\x91u 1991. i 1648. pr. Kr._NEWLINE_Nakon prvog me\xc4\x91urazdoblja grad Teba je postao sredi\xc5\xa1te kulta Ozirisa i ponovnog ja\xc4\x8danja dr\xc5\xbeave. Stabilnost dr\xc5\xbeave osigurana je novim modelom naslje\xc4\x91ivanja vlasti: faraon bi postavio sina-nasljednika svojim suvladarom uvje\xc5\xbebavaju\xc4\x87i ga za budu\xc4\x87u dr\xc5\xbeavni\xc4\x8dku slu\xc5\xbebu. Egipat je ponovno do\xc5\xbeivio procvat._NEWLINE_Razdoblje srednje dr\xc5\xbeave obilje\xc5\xbeeno je miroljubivom politikom i \xc5\xa1irenjem trgova\xc4\x8dkih veza isto\xc4\x8dnim Mediteranom. Egipatska trgova\xc4\x8dka predstavni\xc5\xa1tva osnivana su u Palestini, Siriji, na Kreti i Cipru._NEWLINE_Op\xc4\x87e blagostanje u razdoblju srednje dr\xc5\xbeave odrazilo se i u kulturi i knji\xc5\xbeevnosti. Putovanja u daleke krajeve nadahnula su pripovjeda\xc4\x87e, pa uz \xc4\x8duvenu pripovijest Sinuhe Egip\xc4\x87anin nastaje i niz drugih djela o velikim pustolovinama.\n_START_SECTION_\nJedanaesta dinastija\n_START_PARAGRAPH_\nZa po\xc4\x8detak jedanaeste dinastije obi\xc4\x8dno se uzima vrijeme kada je faraon Mentuhotep II., tada nomarh Tebe (sredi\xc5\xa1te Gornjeg Egipta), porazio posljednjeg vladara desete egipatske dinastije kod Abida, te time zavr\xc5\xa1io prvi prijelazni period i ponovno ujedinio Egipat. Faraon Mentuhotep II. odaslao je la\xc4\x91e u nepoznatu zemlju Punt i one su se vratile natovarene za\xc4\x8dinima i tamjanom._NEWLINE_Nakon vladavine Mentuhotepa III. i Mentuhotepa IV. (kojeg \xc4\x8desto izostavljaju s popisa faraona zbog kratke vladavine) zavr\xc5\xa1ava jedanaesta dinastija i prelazi u glasovitu dvanaestu dinastiju. Neki stru\xc4\x8dnjaci isti\xc4\x8du razlike u kulturi jedanaeste i dvanaeste egipatske dinastije i zato po\xc4\x8dinju Srednje kraljevstvo dvanaestom dinastijom.\n_START_SECTION_\nDvanaesta dinastija\n_START_PARAGRAPH_\nPrvi faraon dvanaeste dinastije bio je Amenemhat I., on je, prema nekim izvorima, ista osoba kao i Amenemhat, vezir Gornjeg Egipta pod vla\xc5\xa1\xc4\x87u Mentuhotepa IV., koji je vodio slavnu ekspediciju na obale Crvenog mora. To obja\xc5\xa1njava gladak prelazak mo\xc4\x87i u kojem je Amenemhat lako preuzeo vlast nakon smrti Mentuhotepa IV._NEWLINE_Amenemhat I. je izgradio novu prijestolnicu poznatu pod imenom Itjtawy, nije poznato gdje je taj grad bio smje\xc5\xa1ten ali pretpostavlja se da je bio na lokaciji dana\xc5\xa1njeg el-Lishta, iako Manetho tvrdi da im je prijestolnica ostala u Tebi. Amenemhet je smirio nemire u Egiptu i smanjio prava nomarsima. Poznato je da je pokrenuo barem jedan vojni\xc4\x8dki pohod na Nubiju. God. 1962. pr. Kr. postavio je svog sina Senusreta I. kao svog suvladara. Kada je Amenemhata I. navodno ubio njegov tjelohranitelj, Senusret se vratio iz obrambenog rata s Libijom u Itjtawy da bi sprije\xc4\x8dio preuzimanje vlasti. To je dokazalo korist institucije suvladara budu\xc4\x87i da je novi vladar time ve\xc4\x87 stekao korisno iskustvo prije nego \xc5\xa1to je trebao i sam preuzeti vladanje dr\xc5\xbeavom. Sustav suvladara potrajao je kroz cijelu dvanaestu dinastiju i donio je veliku stabilnost._NEWLINE_Senusret I. (1971. pr. Kr. \xe2\x80\x93 1926. pr. Kr.) nastavio je poku\xc5\xa1aje svog oca da ponovno osvoji Nubiju i ostale teritorije koji su izgubljeni u prvom prijelaznom periodu. U njegovih 45 godina vladavine obuzdana je Libija, \xc5\xa1to je Egiptu osiguralo napredak i sigurnost._NEWLINE_Senusretov nasljednik Amenemhat II. (1929. pr. Kr. \xe2\x80\x93 1895. pr. Kr.) vratio je nomarsima da svoj polo\xc5\xbeaj stje\xc4\x8du naslje\xc4\x91ivanjem (iako je time oslabio sredi\xc5\xa1nju vlast), uspostavio trgovinske veze s Nubijom i, \xc4\x8dini se, vodio rat u Levantu. Senusret II. (1897.p.K. \xe2\x80\x93 1878.p.K.) pobolj\xc5\xa1ao je trgovinske veze s Nubijom, Palestinom i Levantom._NEWLINE_Njegov nasljednik Senusret III. ili Sezostris III. (1878.-1839. pr. Kr.) bio je kralj-ratnik koji \xc4\x8desto i sam sudjelovao u bitkama. Prekinuo je razdoblje mirnog \xc5\xa1irenja egipatskog utjecaja i krenuo je u osvaja\xc4\x8dke pohode na Nubiju i Palestinu. Dao je izgraditi niz velikih utvrda da bi odredio granice izme\xc4\x91u Egipta i jo\xc5\xa1 neosvojenog teritorija. Izgradio je i hram u Abidu koji je uni\xc5\xa1ten ali se i na njegovim ostacima vidi visoka kvaliteta ukrasa. No mo\xc5\xbeda najve\xc4\x87e njegovo gra\xc4\x91evinski poduhvat je sustav kanala koji je spajao Nil s Crvenim morem, tzv. "Drevni Sueski kanal". Radi \xc4\x8dvr\xc5\xa1\xc4\x87e kontrole nad dr\xc5\xbeavom proveo je upravnu reformu kojom je ukinuo slu\xc5\xbebu nomarha, a na njihovo mjesto postavio kao \xc4\x8dinovnike sposobne pu\xc4\x8dane - obrtnike i trgovce.Progla\xc5\xa1en je bo\xc5\xbeanstvom pri kraju Srednje dr\xc5\xbeave, a obo\xc5\xbeavali su ga faraoni Novog kraljevstva. Predao je krunu svome sinu, ali je ostao stariji suvladar._NEWLINE_Amenemhat III. (1860. pr. Kr. \xe2\x80\x93 1815. pr. Kr.) bio je posljednji veliki faraon Srednjeg kraljevstva. Egipatsko stanovni\xc5\xa1tvo po\xc4\x8delo je prerastati razine proizvodnje hrane i Amenemhat III. je naredio eksploataciju Fajuma te poja\xc4\x8dano rudarenje u Sinajskoj pustinji. Ponovno je ukinuo nasljedno pravo nomarha, i pozvao je naseljenike iz Azije da rade na egipatskim spomenicima. U Da\xc5\xa1uru podigao je svoju slavnu Crnu piramidu, no nije ju dovr\xc5\xa1io, te je napravio fantasti\xc4\x8dan grobni hram s piramidom u Hauari kod Fajuma. No, pri kraju njegove vladavine po\xc4\x8dele su podbacivati godi\xc5\xa1nje poplave, a njegov nasljednik Amenemhat IV. je vladao samo 9 godina (1816. pr. Kr. \xe2\x80\x93 1807. pr. Kr.) prije svoje preuranjene smrti._NEWLINE_Sestra Amenemhata IV. kratko je vladala kao kraljica Sobekneferu (1807. pr. Kr. \xe2\x80\x93 1803. pr. Kr.). Budu\xc4\x87i kako nije imala nasljednika, dvanaesta dinastija naglo je zavr\xc5\xa1ila, a s njome i zlatno doba Srednjeg kraljevstva._NEWLINE_Trinaesta i \xc4\x8detrnaesta dinastija ozna\xc4\x8dile su spori pad Egipta u Drugi prijelazni period u kojem \xc4\x87e neki od doseljenika koji su stigli iz Azije za vrijeme Amenemhata III. preuzeti vlast pod imenom Hiksi.'